בסיבוב הראשון פגשו הסנטורס את פיטסבורג פינגווינס, קבוצה שהייתה בתהליך בנייה עם מספר כוכבים צעירים בעלי יכולת גבוהה, אך חסרי ניסיון. הסנטורס הביסו את הפינגווינס בחמישה משחקים, והביסו בצורה דומה גם את ניו ג'רזי דווילס בסיבוב השני.
בגמר החטיבתי פגשו הסנטורס את יריבתם בבית הצפון-מזרחי, באפלו סייברס. הסנטורס לא הותירו סיכוי לסייברס, ניצחו אותם פעמיים בבאפלו וסיימו את הסדרה גם הפעם בחמישה משחקים. בכך עלו הסנטורס בפעם הראשונה בתולדות הקבוצה המודרנית לסדרת גמר גביע סטנלי, 80 שנה אחרי הגמר האחרון של הקבוצה המקורית. דניאל אלפרדסון היה לקפטן האירופי הראשון שמוביל קבוצה לסדרת גמר גביע סטנלי.
בסדרת הגמר הובסו הסנטורס בחמישה משחקים על ידי אנהיים דאקס.
2008 - 2015: סוף עידן אלפרדסון.
הסנטורס חוו שנים של ירידה ביכולתם לאחר עונת 2006/07. בעונת 2007/08 הגיעו לפלייאוף בקושי רב והובסו על ידי פיטסבורג פינגווינס, וב-2008/09 החמיצו את הפלייאוף לאחר 12 עונות פלייאוף רצופות. הקבוצה ידעה באותן שנים חילופים רבים בהנהלתה ובצוות המקצועי שלה, ובנוסף, בעקבות ריב עם המאמן קורי קלוסטון שמונה במהלך עונת 2008/09, עזב דני היטלי את הקבוצה. עוד לפניו שוחרר מהקבוצה השוער ריי אמרי שהסתבך בשורה של שערוריות מחוץ למגרש.
בעונת 2009/10, עם קלוסטון שהמשיך בעמדת המאמן, השתפרה יכולת הקבוצה שרצה בצמרת הבית הצפון-מזרחי וסיימה אותו שנייה (חמישית בחטיבה המזרחית). בפלייאוף שוב נוצחו הסנטורס על ידי פיטסבורג פינגווינס.
עונת 2010/11 הייתה רעה עבור הסנטורס כמעט מתחילתה. בכל חודש ינואר ניצחה הקבוצה רק משחק אחד. הקבוצה הגיבה בסדרת עסקות כדי לבנות את עתידה, בהן שוחררו שחקנים ותיקים תמורת בחירות דראפט ושחקנים צעירים. הסנטורס סיימו אחרונים בבית הצפון-מזרחי, והמאמן קלוסטון פוטר בסיום העונה.
בעונת 2011/12, עם קבוצה עמוסה בשחקנים צעירים ולא מנוסים, הצליחו הסנטורס לעלות בקושי לפלייאוף במקום השמיני בחטיבה המזרחית. במפגש הפלייאוף מול המדורגת ראשונה, ניו יורק ריינג'רס, הצליחו הסנטורס לגרור את הריינג'רס העדיפים למשחק שביעי ומכריע בטרם הודחו. עונה אחת לאחר מכן הפתיעו הסנטורס בניצחון בסיבוב הראשון בפלייאוף על מונטריאול קנדיאנס נגד יתרון הביתיות, אך הודחו בסיבוב השני על ידי פיטסבורג פינגווינס.
לקראת עונת 2013/14 תם עידן בקבוצה, כאשר הקפטן השוודי הוותיק דניאל אלפרדסון עזב במפתיע לאחר 17 עונות בקבוצה וחתם בדטרויט רד וינגס. ג'ייסון ספזה מונה לקפטן במקומו, אך בסיום העונה - בה נכשלה הקבוצה ולא עלתה לפלייאוף - הועבר לדאלאס סטארס וכהונתו הקצרה באה אל סיומה. עם קפטן חדש, החלוץ השוודי אריק קרלסון, הגיעו הסנטורס לפלייאוף בעונת 2014/15 ונוצחו על ידי מונטריאול קנדיאנס בסיבוב הראשון.
2015 - ההווה: בנייה מחודשת וריצת הפלייאוף של 2017.
עונת 2015-16 הייתה מאכזבת לקבוצה, למרות עסקת ענק שעירבה 11 שחקנים ובמסגרתה הגיע לקבוצה קפטן היריבה המושבעת טורונטו מייפל ליפס, דיון פאנף. הסנטורס, יחד עם כל הקבוצות הקנדיות בליגה, החמיצו את הפלייאוף.
העונה הבאה הראתה שיפור ניכר. לאחר שסיימה שנייה בבית האטלנטי ועלתה לפלייאוף עם יתרון ביתיות בסיבוב הראשון, הדיחו הסנטורס את בוסטון ברואינס ולאחר מכן את ניו יורק ריינג'רס כדי לעלות לגמר החטיבתי בפעם השלישית בתולדותיהם. בגמר החטיבתי גררו הסנטורס את האלופה היוצאת, פיטסבורג פינגווינס, למשחק שביעי ומכריע - אך נוצחו בו והודחו.
הקבוצה חזרה לסורה עונה לאחר מכן, ועם מספר רצפים ארוכים של הפסדים נשרה במהירות מהמירוץ לפלייאוף. מגמת ההידרדרות נמשכה ב-2018/19 כשהסנטורס סיימו את העונה עם 29 ניצחונות ו-64 נקודות בלבד - המאזן הגרוע בליגה, ובעונות 2019/20 ו-2020/21 שקוצרו בשל מגפת הקורונה, שגם בהן דורגו בתחתית הליגה.
ההתייחסות לקבוצה המקורית.
ההתייחסות של הקבוצה המודרנית למורשת של הקבוצה המקורית היא אמביוולנטית.
המורשת של הקבוצה המקורית הייתה חלק מהותי במסע ההקמה של הקבוצה המודרנית באותו שם, ושחקנים שנותרו בחיים מהקבוצה המקורית השתתפו בו. דגלי האליפות של הקבוצה המקורית מונפים בתקרת ה"קנדיאן טייר סנטר". עם זאת, הקבוצה המודרנית נתפסת - גם בעיני מנהליה, אוהדיה, והנהלת ה-NHL - כגוף נפרד מהקבוצה המקורית. היא לא מנכסת לעצמה את הישגי הקבוצה המקורית, וסטטיסטיקת ההצלחות והכשלונות של הקבוצה המודרנית נספרת בנפרד מהקבוצה המקורית.
היריבות עם טורונטו מייפל ליפס.
היריבה העיקרית של הסנטורס היא טורונטו מייפל ליפס, יריבות שנחשבת לאחת החריפות בליגה ומכונה "הקרב על אונטריו". היריבות התעצמה מאז 1999 כאשר ארגון מחדש בליגה שיבץ את שתי הקבוצות לבית הצפון-מזרחי של הליגה, ובכך הגדיל משמעותית את כמות המפגשים ביניהן במהלך העונה. גם כיום חברות הקבוצות באותו הבית (הבית האטלנטי). משחקים רבים בין הקבוצות היו מרובים בקטטות ועבירות.
במשחק בין הקבוצות ב 15 בפברואר 2021, מחקו הסנטורס פיגור 5-1 בשליש השלישי של המשחק וניצחו 6-5 לאחר הארכה, זוהי הפעם הראשונה בה הסנטורס (הקבוצה המודרנית) הצליחו לחזור מפיגור של 4 שערים לניצחון במשחק, לפני כן, הם היו בפיגור של 4 שערים ב-240 משחקים, והפסידו את כולם (237 הפסדים ו- 3 הפסדים בהארכה).
הקבוצות נפגשו גם ארבע פעמים בפלייאוף, ובכל הפעמים ניצחו המייפל ליפס את הסדרות.
סגל שחקנים.
נכון ל-20 בנובמבר 2021
אוטווה סנאטורס
מנדעים
מַנְדָּעִים (משעמדים, במנדעית: ࡌࡀࡍࡃࡀࡉࡉࡀ, מאנדאייא) הם בני קבוצה אתנו-דתית בעלת דת ולשון ייחודיים. דתם דוגלת בהשקפת עולם דואליסטית-גנוסטית. במרכז דתם עומדת הטבילה. המנדעים מאמינים כי יוחנן המטביל הוא הנביא החשוב ביותר, ורואים באדם, הבל, שת, אנוש, נח, שם וארם קדושים. הם מתארים את אברהם, משה, ישו ומוחמד כנביאי שקר.
המנדעים ישבו בעיקר בדרום עיראק ובפרובינציה האיראנית ח'וזסתאן. מספרם הכולל אינו עולה על 50 עד 100 אלף איש. בשל רדיפות בעיראק ובאיראן היגרו אלפים רבים מהם לשוודיה, לירדן לאוסטרליה ולצפון אמריקה, הולנד, גרמניה ועוד, ולמעשה מיעוטם נותרו בעיראק ואיראן ורובם היגרו לפזורה בעקבות מלחמת האזרחים השנייה בעיראק.
חלק מההיסטוריונים סבורים כי מקורם של המנדעים מקבוצת יהודים מארץ ישראל שהגרה במאות הראשונות לספירה לאזור דרום מסופוטומיה. תיאוריה זו מבוססת על שלל עדויות: כהני הדת המנדעים מכונים "רבי", אתרי תפילה מכונים "משכנה", ואתרי טבילה מכונים "ירדנה". בנוסף, המנדעים מהדהדים מושגים וקונספטים ששימשו גם את האיסיים, כפי שנתגלו במגילות ים המלח. טענות לקשר מסוים לעם היהודי הועלו גם כן על ידי מספר מקורות ומנהיגי דת מנדעים.
אטימולוגיה.
הכינוי "מנדעים" הוא שמה של העדה בשפה המנדעית. פירוש המילה "מנדעים" בשפה המנדעית הוא ה"יודעים", מהמילה הארמית מַנְדַּע, ידע. הדת המנדעית חולקת מאפיינים רבים עם כתות גנוסטיות שהיו נפוצות במזרח התיכון, במאה הראשונה לספירה ובמאות שלאחר מכן. המנדעים הם העדה היחידה, מאז שלהי העת העתיקה, שמזהים את עצמם כגנוסטים ("גנוסיס" פירושו ביוונית "דעת"). יש להדגיש שהזיהוי כגנוסטים הוא בעיקר תוצאה של מחקר אקדמי מערבי, ולא היה מקובל בקהילה המנדעית עצמה עד לאחרונה.
מוצא.
על-פי תיאוריה שהוצעה לראשונה במאה ה-17 על ידי הנזיר הכרמליתי איגנציוס, מקור המנדעים בארץ ישראל, ומשם הם מיגרו מזרחה לאזור דרום מסופוטמיה. התיאוריה הזו ננטשה בהדרגה במאות הבאות אך קמה לתחייה בראשית המאה ה-20 בזכות התרגום הראשון של הכתבים הקדושים למנדעים. חוקרי מקרא כדוגמת רודלף בולטמן גרסו כי כתבים אלו עשויים לשפוך אור על הנצרות הקדומה. תיאוריה זו נדחתה בהמשך על ידי רוב חוקרי הברית החדשה, וננטשה לאחר מלחמת העולם השנייה, אך זכתה לתחייה מחודשת בשנות ה-60 ומאז קודמה על ידי מספר חוקרים. החוקר הגרמני קורט רודולף גרס שמקורם של המנדעים בכת יהודית שהיגרה לעיראק במאה השלישית לספירה, והחוקר הסלובקי רודולף מאקוך כתב כי המנדעים היגרו מארץ ישראל למסופוטומיה במהלך המאה הראשונה לספירה. על-פי מספר מקורות מנדעים, הנצוראיא התגוררו במאה הראשונה לספירה באזור נהר הירדן ובירושלים.
ניתן לזהות באמונה ובמסורות המנדעיות רמזים לקשר יהודי, עברי וארץ ישראלי קדום. המילה "ירדנה", הקשורה לשונית למילה העברית ירדן, משמשת בדת המנדעית לתיאור אתרי טבילה. "מרא דרבותא", אחד משמות האל בדת המנדעית, מוזכר גם במגילה החיצונית לבראשית שנתגלתה בקומראן. המנדעים מכנים את עצמם "נצוראיא" - משורש נ.צ.ר - כלומר: אלו ששומרים על ידע סודי. בעבר הרחוק, המנדעים השתמשו גם במונח "בחירי צדקה" כדי לתאר את עצמם. מונח זה מצוי גם בספר חנוך ובמגילה החיצונית לבראשית. המנדעים סבורים שהם "בני נהורא", מושג ששימש את כת האיסיים בימי בית שני. כהני הדת המנדעים נושאים בתואר "רבי" ומקום התפילה מכונה "משכנה". השפה המנדעית נחשבת לניב של השפה הארמית שקרוב במיוחד לזו של התלמוד הבבלי.